આવી તો અનેક બાબતો વિચારી શકાય, પણ સૌથી પહેલી અને મૂળ વાત તો આપણાં કાર્યો વિષે અને તેની સમગ્ર પૃથ્વી પર થતી અસરો વિષે જાગ્રત થવાની અને વિચારતા થવાની છે. અહીં આપણે બે વિખ્યાત હસ્તીઓની વાત કરી, જેમાં માર્ટિન રીઝની વાતમાં કંઈક માનવતાવાદી અભિગમની ઝાંખી થાય છે, જ્યારે સ્ટીફન હોકિંગની વાતમાં જેને આપણે ભોગવાદી સંસ્કૃતિ કહીએ છીએ તેનો અણસાર મળે છે. તેમાં જેને જે રસ્તો લેવો હોય તે લેવાની છૂટ છે, વ્યક્તિ સ્વાતંત્ર્ય છે. દારૂ પીનારને નશો કરવામાં છેવટે તો કોણ અટકાવશે, અને સંન્યાસીને ધ્યાન કરવું હશે તો વિધ્નો વચ્ચે પણ પોતાનો રસ્તો તે મેળવી જ લેવાનો છે.